MICRO รุกตลาด “เต็นท์รถมือสอง-มอเตอร์ไซค์” ดันพอร์ตสินเชื่อปีนี้แตะ 5 พันล้าน
ผู้บริหาร MICRO มั่นใจพอร์ตสินเชื่อรวมยังเติบโตไม่ต่ำกว่า 30% ปีนี้แตะ 5,000 ล้านบาท เดินหน้ารุกตลาด “เต็นท์รถมือสอง-มอเตอร์ไซค์” หลังแนวโน้มธุรกิจ Q4 ฟื้นตัว
ผู้บริหาร MICRO มั่นใจพอร์ตสินเชื่อรวมยังเติบโตไม่ต่ำกว่า 30% ปีนี้แตะ 5,000 ล้านบาท เดินหน้ารุกตลาด “เต็นท์รถมือสอง-มอเตอร์ไซค์” หลังแนวโน้มธุรกิจ Q4 ฟื้นตัว
27 พ.ย. 2565

นายวิศาลท์ บูรณสันติกูล กรรมการผู้จัดการ บริษัท ไมโครลิสซิ่ง จำกัด (มหาชน) หรือ MICRO เปิดเผยข้อมูลภาพรวมธุรกิจของบริษัทผ่านงาน Opportunity Day จัดโดยตลาดหลักทรัพย์แห่งประเทศไทย (ตลท.) วันที่ 25 พ.ย. 65 ว่า ภาพรวมธุรกิจ และอุตสาหกรรมให้บริการสินเชื่อรถบรรทุกมือสอง และสินเชื่อประเภทอื่นที่มีรถบรรทุกมือสองเป็นหลักประกันในช่วงไตรมาส 4 ซึ่งเป็นช่วงโค้งสุดท้ายของปี 2565 ต่อเนื่องถึงเดือนกุมภาพันธ์ปีหน้า จะมีแนวโน้มที่ดีโดยเฉพาะรถบรรทุกการขนส่ง เนื่องจากเข้าสู่ช่วงไฮซีซั่นของธุรกิจ ประกอบกับการเดินหน้าต่อยอดผลิตภัณฑ์ด้านการเงิน เพื่อเพิ่มโอกาสสร้างฐานรายได้และกำไรในอนาคต สนับสนุนเป้าหมายยอดปล่อยสินเชื่อใหม่ในช่วงที่เหลือของปี 2565 บริษัทจะเน้นในด้านคุณภาพของลูกค้าเป็นหลัก เนื่องจากภาวะเศรษฐกิจโดยรวมและต้นทุนราคาน้ำมัน โดยคาดการณ์ว่าพอร์ตสินเชื่อรวมยังเติบโตไม่ต่ำกว่า 30% ยอดสินเชื่อคงค้างในพอร์ตของกลุ่มจะแตะที่ระดับ 5,000 ล้านบาท ได้ภายในสิ้นปีนี้ หรืออยู่ที่ 4,900 ล้านบาทปลายๆ
ทั้งนี้การดำเนินธุรกิจของ MICRO จะเน้นคุมเข้มคุณภาพลูกหนี้ ไม่เร่งปล่อยสินเชื่อเหมือนปีที่ผ่านมา เพื่อไม่ให้หนี้เอ็นพีแอลเพิ่มขึ้น และคุมสภาพคล่องให้ดี พร้อมทั้งเดินหน้าขยายธุรกิจบริษัทในเครือเสริมพอร์ตรายได้และกำไร เติบโตแข็งแกร่งในอนาคต และยังมองว่าขณะนี้สถานการณ์ภาพรวมเริ่มดีขึ้น เนื่องจากมีความต้องการใช้รถบรรทุกในการขนส่ง และจำนวนรถยึดมีแนวโน้มดีขึ้น จากไตรมาส 3 ที่ลูกค้าได้รับผลกระทบจากน้ำท่วม
นอกจากนี้  MICRO ยังมีบริษัทในเครือ ได้แก่ บริษัท ไมโครอินชัวร์ โบรกเกอร์ จำกัด (MIB) ที่ดำเนินธุรกิจนายหน้าประกันวินาศภัยและนายหน้าประกันชีวิต เพื่อช่วยสนับสนุนแผนกลยุทธ์หลักของบริษัท เป็นการส่งเสริมและเชื่อมโยงทุกๆ กลุ่มงานให้สามารถพัฒนาร่วมกันได้ ช่วยต่อยอดการเพิ่มผลิตภัณฑ์ที่เกี่ยวข้องกับรถบรรทุกมือสองแบบครบวงจร  ถือเป็นปัจจัยแวดล้อมที่เกิดจากการผนึกพลังระหว่างบริษัทและนำไปสู่ระบบนิเวศธุรกิจที่สมบูรณ์ในอนาคต ซึ่ง MICRO และ MIB เตรียมจัดโรดโชว์พบลูกค้าเต็นท์คู่ค้าพันธมิตรทั่วประเทศ สร้างความได้เปรียบต่อยอดโอกาสทางธุรกิจ เพื่อเชื่อมโยงระบบ Ecosystem Platform ครบวงจรธุรกิจการเงิน ในช่วงในปลายปี 2565 จนถึงปี 2566 นำร่องที่ภาคอีสาน จังหวัดอุดรธานี และจังหวัดสุรินทร์ และภาคเหนือตอนล่าง จังหวัดพิษณุโลก โดยปัจจุบันมีเต็นท์คู่ค้าพันธมิตรและนายหน้าธุรกิจกว่า 600 ราย กระจายตามภูมิภาคหลักทั่วประเทศ
ส่วนธุรกิจสินเชื่อเช่าซื้อรถจักรยานยนต์ ภายใต้การบริหารของ “บริษัท ไมโครพลัสลิสซิ่ง จำกัด (MPLUS)” เริ่มให้บริการแล้วตั้งแต่เดือนมิถุนายน 2565 ที่ผ่านมา โดยตั้งเป้าหมายพอร์ตสินเชื่อจะมีมูลค่าอยู่ที่ประมาณ 400-600 ล้านบาท จากการประเมินความต้องการใช้งานรถจักรยานยนต์ยังมีอยู่อีกมาก โดยเฉพาะในพื้นที่ต่างจังหวัด ที่มีการใช้จักรยานยนต์ในชีวิตประจำวัน ซึ่งในปี 2565 มีการคาดการณ์ว่า การผลิตจะกลับขึ้นมาอยู่ที่ระดับใกล้เคียงก่อนเกิดสถานการณ์แพร่ระบาดของไวรัส โควิด-19 ที่ 1.7-1.8 ล้านคัน
นายวิศาลท์ ยังเปิดเผยว่า ไม่นานมานี้ MICRO ได้ใบอนุญาตการให้บริการสินเชื่อส่วนบุคคลภายใต้การกำกับประเภทสินเชื่อที่มีทะเบียนรถเป็นประกัน และสินเชื่อที่ไม่มีทะเบียนรถเป็นประกัน ภายใต้บริษัท ไมโคร ฟิน จำกัด (MFIN) ซึ่งเป็นบริษัทย่อย หลังจากที่ในช่วงปลายเดือนมิถุนายนที่ผ่านมา ได้ยื่นขอใบอนุญาตกับกระทรวงการคลังผ่านธนาคารแห่งประเทศเทศไทย (ธปท.) คาดว่าเริ่มดำเนินการในช่วงครึ่งปีแรกของปี 2566 โดยกลุ่มลูกค้าเป้าหมายยังคงเป็นฐานลูกค้าเดิมของ MICRO ที่มี เพื่อช่วยเหลือลูกค้าที่ต้องการเงินหมุนเวียนในธุรกิจ